PATVIRTINTA

Viešosios įstaigos Transporto kompetencijų agentūros direktoriaus

2022 m. vasario d. įsakymu Nr.

**VIEŠOSIOS ĮSTAIGOS TRANSPORTO KOMPETENCIJŲ AGENTŪROS CIVILINĖS AVIACIJOS DEPARTAMENTO**

**AVIACIJOS SAUGUMO SKYRIAUS**

**SPECIALISTO PAREIGINIAI NUOSTATAI NR. 82**

**I SKYRIUS**

**BENDROSIOS NUOSTATOS**

1. Viešosios įstaigos Transporto kompetencijų agentūros (toliau – Įstaiga) Civilinės aviacijos departamento (toliau – CAD) Aviacijos saugumo skyriaus (toliau – Skyrius) specialistą (toliau – Specialistas) skiria į pareigas, sudaro ir nutraukia su juo darbo sutartį Lietuvos Respublikos darbo kodekso nustatyta tvarka Įstaigos direktorius.

2. Specialistas yra tiesiogiai pavaldus ir atskaitingas Skyriaus vadovui.

3. Specialistas savo darbe vadovaujasi Lietuvos Respublikos įstatymais, Lietuvos Respublikos tarptautinėmis sutartimis, Europos Sąjungos teisės aktais, Tarptautinės civilinės aviacijos organizacijos (ICAO), Europos saugios oro navigacijos organizacijos (Eurokontrolė) ir kitų tarptautinių organizacijų, prie kurių Lietuvos Respublika yra prisijungusi, teisės aktais, standartais, rekomendacijomis, Lietuvos Respublikos Vyriausybės nutarimais, Lietuvos Respublikos susisiekimo ministro įsakymais, Įstaigos įstatais, Įstaigos direktoriaus įsakymais, Įstaigos darbo tvarkos taisyklėmis, kitais teisės aktais, Skyriaus nuostatais bei šiais pareiginiais nuostatais.

4. Specialistas turi atitikti šiuos reikalavimus:

4.1. turėti aukštąjį universitetinį arba jam prilygintą išsilavinimą;

4.2. turėti ne mažesnę kaip 1 metų darbo patirtį civilinės aviacijos saugumo srityje;

4.3. išmanyti esamas galiojančias aviacijos saugumo priemones ir jų taikymą:

4.3.1. aviacijos saugumo principus ir jo priežiūros užduotis;

4.3.2. veiksnius, darančius poveikį žmogaus veiklos rezultatams;

4.3.3. būti praktiškai susipažinusiam su saugumo technologijomis ir metodais;

4.3.4. turėti žinių apie atitikties stebėsenos veiklos principus, procedūras ir metodus;

4.3.5. būti praktiškai susipažinusiam su tikrinamomis operacijomis;

4.3.6. žinoti auditoriaus funkcijas ir įgaliojimus;

4.4. būti susipažinusiam ir gebėti taikyti praktiniame darbe:

4.4.1. Lietuvos Respublikos įstatymus, Lietuvos Respublikos Vyriausybės nutarimus, tarptautines konvencijas, Europos Sąjungos reglamentus, direktyvas ir kitus teisės aktus, reglamentuojančius oro susisiekimo bei kitą civilinės aviacijos veiklą;

4.4.2. dokumentų rengimo, tvarkymo ir apskaitos, teisės aktų projektų rengimo taisykles.

4.5. gebėti sklandžiai dėstyti mintis žodžiu ir raštu;

4.6. mokėti anglų kalbą;

4.7. mokėti dirbti *MS Office* programiniu paketu.

4.4. turi būti nesusijęs jokiais sutartiniais arba kitokiais įsipareigojimais, įskaitant piniginius finansinius, su tikrinamu oro uostu, operatoriumi arba subjektu;

4.5. turi atitikti teisės aktuose nustatytus išsamaus asmens patikrinimo reikalavimus, taip pat reikalavimus, būtinus išduodant leidimą dirbti ar susipažinti su įslaptinta informacija, žymima slaptumo žyma „Slaptai“.

**II SKYRIUS**

**DARBUOTOJO FUNKCIJOS IR PAREIGOS**

5. Specialistas vykdo šias funkcijas:

5.1. vykdydamas Nacionalinės civilinės aviacijos saugumo programos (toliau – NCASP) 5.1.2.5. p., prižiūri, kad oro uostų, oro vežėjų ir subjektų aviacijos saugumo programos atitiktų nacionalinius ir tarptautinius teisės aktus, reglamentuojančius aviacijos saugumą ir vykdo stebėseną, kaip šie dokumentai įgyvendinami, kad būtų užtikrintas jų veiksmingumas;

5.2. vykdydamas NCASP 5.1.2.2. p., Nacionalinės civilinės aviacijos saugumo kokybės kontrolės programoje nustatyta tvarka ir sąlygomis, dalyvauja audito grupių darbe, kad būtų įvertinta oro uostų, oro vežėjų ir subjektų aviacijos saugumo būklė;

5.3. vykdydamas NCASP 5.1.2.11. p., nustatyta tvarka išduoda orlaivių įgulos narių pažymėjimus, tvarko jų apskaitą ir užtikrina gamybą;

5.4. nustatyta tvarka nagrinėja dokumentus dėl civilinės aviacijos inspektoriaus pažymėjimų išdavimo, teikia siūlymus dėl šių pažymėjimų išdavimo, tvarko šių pažymėjimų apskaitą ir užtikrina gamyba;

5.5. vykdydamas NCASP 5.1.2.12. p., vertina, ar ūkio subjektai atitinka Lietuvos Respublikos reguliuojamam orlaivio atsargų tiekėjui, reguliuojamam subjektui ar žinomam siuntėjui keliamus reikalavimus ir Įstaigos direktoriui siūlo išduoti Lietuvos Respublikos reguliuojamo orlaivio atsargų tiekėjo, reguliuojamo subjekto ar žinomo siuntėjo statusą patvirtinantį pažymėjimą, bei jų duomenis Europos Komisijos nustatyta tvarka ir sąlygomis įkelia (atnaujina) į Sąjungos tiekimo grandinės saugumo duomenų bazę;

5.6. vykdydamas NCASP 5.1.2.12. p., vertina, ar asmenys, siekiantys tapti Europos Sąjungos aviacijos saugumo tikrintojais, atitinka jiems nustatytus reikalavimus ir Įstaigos direktoriui siūlo asmenis patvirtinti Europos Sąjungos aviacijos saugumo tikrintoju.

5.7. įgyvendindamas Reglamento (ES) 2015/1998 priedo 6.3.1.8 p., muitinės įstaigai pateikia visą su reguliuojamo subjekto ir žinomo siuntėjo statusu susijusią informaciją, kuri galėtų būti svarbi turimo įgaliotojo ekonominės veiklos vykdytojo sertifikato atžvilgiu;

5.8. vykdydamas NCASP 5.1.2.7–5.1.2.9. p., vertina, ar oro uostų, oro vežėjų ir subjektų įsigyjamos saugumo įrangos technines specifikacijos, civilinių aerodromų ir navigacijos įrenginių statybos arba rekonstrukcijos projektai bei statinių statybos ir rekonstrukcijos aerodromų apsaugos zonose projektai atitinka aviacijos saugumo reikalavimus, nustatytus teisės aktuose, reglamentuojančiuose aviacijos saugumą, ir teikia siūlymus CAD direktoriui dėl jų derinimo;

5.9. vykdydamas NCASP 5.1.2.6. p., vykdo priežiūrą, kaip diegiama, naudojama ir prižiūrima aviacijos saugumo įranga;

5.10. vykdydamas Nacionalinės civilinės aviacijos saugumo mokymo programos (toliau – NCASMP) 33 p., NCASMP nustatyta tvarka ir sąlygomis, vertina, ar asmuo, siekiantis būti patvirtintas aviacijos saugumo instruktoriumi arba ūkio subjektas, siekiantis vykdyti nuotolinius aviacijos saugumo mokymus, atitinka NCASMP nustatytus reikalavimus, ir Įstaigos direktoriui siūlo patvirtinti asmenį aviacijos saugumo instruktoriumi arba ūkio subjektui suteikti teisę vykdyti nuotolinius aviacijos saugumo mokymus bei organizuoja šių asmenų, ūkio subjektų duomenų paskelbimą (atnaujinimą) Įstaigos interneto svetainėje;

5.11. pagal savo kompetenciją Reglamento (ES) 2015/1998 priedo 11.5.4 p., tikrina ir vertina Įstaigos patvirtinto aviacijos saugumo instruktoriaus vedamus mokymus bei Įstaigos direktoriui teikia siūlymus dėl šio instruktoriaus teisės dėstyti ribojimo ar panaikinimo;

5.12. atsižvelgdamas į NCASMP 36 p., vertina kokius mokymus pripažinti aviacijos saugumo instruktorių kvalifikacijos tobulinimui ir siūlo Įstaigos CAD direktoriui informaciją apie šiuos mokymus skelbti Įstaigos interneto svetainėje, prireikus organizuoja aviacijos saugumo instruktorių žinių atnaujinimą;

5.13. vykdydamas NCASP 27 p., rengia priemonių, kurių imtasi įsipareigojimams pagal Reglamentą (ES) Nr. 18/2010 vykdyti, ataskaitas ir siūlo Įstaigos direktoriui informuoti Europos Komisiją apie aviacijos saugumo padėtį Lietuvos Respublikos oro uostuose;

5.14. vykdydamas NCASP 5.1.2.12. p., vertina, ar vežėjai, oro transportu gabenantys krovinius arba paštą iš neįtrauktos į Reglamento (ES) 2015/1998 priedo 6-F priedėlio sąrašą trečiosios šalies oro uosto ir juos perduodančius, vežančius tranzitu ar iškraunančius bet kuriame oro uoste, kuriam taikomas Reglamentas (EB) Nr. 300/2008 (toliau – ACC3), atitinka ACC3 keliamus reikalavimus ir Įstaigos direktoriui siūlo suteikti ACC3 statusą bei jų duomenis įkelia į Sąjungos tiekimo grandinės saugumo duomenų bazę;

5.15. rengia Skyriaus veiklos rodiklių ataskaitas ir jas teikia Skyriaus vadovui;

5.16. pagal savo kompetenciją bendradarbiauja su Europos Sąjungos institucijų, užsienio valstybių nacionalinių civilinės aviacijos priežiūros institucijų bei tarptautinių organizacijų, valstybės institucijų ir įstaigų atstovais;

5.17. pagal savo kompetenciją, vykdydamas NCASP 5.1.2.4. p., prižiūri, kaip juridiniai ir fiziniai asmenys laikosi Lietuvos Respublikoje galiojančių įstatymų ir kitų teisės aktų, reguliuojančių civilinės aviacijos veiklą;

5.18. pagal savo kompetenciją nagrinėja skundus, pareiškimus, prašymus, siūlymus ir kitokio pobūdžio raštus ir rengia atsakymus į juos tam, kad būtų užtikrintas administracinės procedūros įgyvendinimas ir asmenų teisė gauti informaciją iš valstybės įstaigų;

5.19. pagal savo kompetenciją rengia atsakymus į tarptautinių institucijų ir organizacijų, valstybės ir savivaldybių institucijų ar įstaigų, taip pat asmenų paklausimus ir juos konsultuoja;

5.20. pagal savo kompetenciją dalyvauja rengiantteisės aktų projektus, teikia siūlymus ir pastabas dėl teisės aktų keitimo;

5.21. pagal savo kompetenciją nagrinėja Europos Sąjungos institucijų ir tarptautinių organizacijų rengiamų teisės aktų projektus, rengia jiems pastabas bei pasiūlymus ir teikia juos Skyriaus vadovui;

5.22. pagal kompetenciją bei suteiktus įgaliojimus atstovauja Įstaigai Europos Sąjungos institucijų ir tarptautinių organizacijų (ICAO, Eurokontrolės, ECAC) darbo organų susitikimuose, valstybės ar savivaldybės institucijose ar įstaigose, dalyvauja komitetų, komisijų veikloje, seminaruose, konferencijose ir kituose renginiuose civilinės aviacijos klausimais;

5.23. pagal suteiktus įgaliojimus dalyvauja Įstaigos vidaus komisijų darbe;

5.24. pagal kompetenciją vykdo kitus Skyriaus vadovo nenuolatinio pobūdžio pavedimus tam, kad būtų pasiekti Įstaigos strateginiai tikslai ar įgyvendinti Skyriui keliami uždaviniai.

**III SKYRIUS**

**DARBUOTOJO TEISĖS**

6. Specialistas turi teisę:

6.1. turėti savo darbo vietą ir ryšio priemones;

6.2. kopijuoti dokumentus, jeigu tai nėra Įstaigos komercinė, profesinė ar tarnybinė paslaptis;

6.3. gauti darbo funkcijoms vykdyti reikalingą informaciją ir duomenis iš kitų Įstaigos struktūrinių padalinių ir atskirų darbuotojų;

6.4. vykdydamas priežiūrą:

6.4.1. tikrinti asmens duomenis;

6.4.2. priežiūros tikslais patekti į visas reikiamas tikrinamų subjektų patalpas ir teritoriją;

6.4.3. reikalauti, kad subjektai pateiktų visą reikalingą informaciją (dokumentus, vaizdo, garso įrašus ir kt.), susijusią su veiklos auditais, įgyvendinimo patikrinimais, bandymais ir tyrimais;

6.4.4. raštu, fotografavimo, elektronine arba kita forma fiksuoti tikrinamą veiką, tvarką arba įrangą, jei tam neprieštarauja kiti teisės aktai.

**IV SKYRIUS**

**DARBUOTOJO ATSAKOMYBĖ**

7. Specialistas už jam priskirtų pareigų ir funkcijų nevykdymą arba netinkamą vykdymą atsako Lietuvos Respublikos ir Įstaigos vidaus teisės aktų nustatyta tvarka.

*Susipažinau ir įsipareigoju juos vykdyti*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*(vardas, pavardė, parašas, data)*